To formodede indbrudstyve blev natten til tirsdag anholdt. De er mistænkt for at stå bag flere sommerhusindbrud.

En patrulje fra Nordjyllands Politi anholdt natten til tirsdag omkring klokken 2.20 to personer, der nu er mistænkt for at stå bag et eller flere indbrud i nordjyske sommerhuse. - Patruljen standser deres bil, og i en trailer spændt efter bilen finder man en række koster som de ikke kan gøre rede for, fortæller vagtchef ved Nordjyllands Politi Poul Badsberg. I traileren var der flere fladskærme, en mængde vin og spiritus og andre koster, der med al sandsynlighed stammer fra flere sommerhusindbrud. - Vi har indtil videre fundet frem til et gerningssted i Saltum og så forventer vi at få henvendelser fra borgere de næste dage, der opdager, at de også har haft indbrud. De to anholdte er 31 og 37 år gamle og er begge fra Aalborg-området. De er i forvejen kendt af politiet for lignende kriminalitet.